Diari Oficial de la Generalitat Valenciana


Sumari del DOGV 3569, del 26-08-1999 (1999/7407)

Resolució del president executiu de l'Agència Valenciana del Turisme, d'inadmissió del recurs de revisió de l'expedient sancionador número 32/1998.
---------------------------------------------------------------------------------------------------------------------------------------------------

### Dades del document

Número de DOGV
:   3569

Data del DOGV
:   26-08-1999

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1999/7407


Organisme emissor
:   Agència Valenciana del Turisme

Tipus de document
:   Resolució

Resolució del president executiu de l'Agència Valenciana del Turisme, d'inadmissió del recurs de revisió de l'expedient sancionador número 32/1998. [1999/7407]
  
Per no haver estat possible notificar de forma personal i directa a l'interessat la Resolució del president executiu de l'Agència Valenciana del Turisme de data 13 d'abril de 1999, d'inadmissió del recurs de revisió interposat per la senyora Norma Catalina Rosemberg Jantis, com a titular de l'establiment Inmobiliaria Rosemberg Api 570, recaiguda en l'expedient sancionador núm. 32/1998 incoat pel Servei Territorial de Turisme d'Alacant, es publica en el Diari Oficial de la Generalitat Valenciana a efectes del que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 30 de juliol de 1999.- El president executiu: Roc Gregori i Aznar.
  
Amb data 13 d'abril de 1999, el president executiu de l'Agència Valenciana del Turisme ha dictat la resolució següent:
  
«Resolució del president executiu de l'Agència Valenciana del Turisme per la qual no s'admet el recurs de revisió interposat per la senyora Norma Rosemberg Jantis, titular de l'establiment Inmobiliaria Rosemberg API 570.
  
Vist el recurs de revisió interposat per la senyora Norma Rosemberg Jantis, com a explotadora de l'apartament turístic 20-3 situat en l'edifici Coblanca VIII de Benidorm, contra la resolució de recurs ordinari del president executiu de l'Agència Valenciana del Turisme de data 9 de desembre de 1998.
  
Fets
  
Primer. El president executiu de l'Agència Valenciana del Turisme, en la resolució de recurs ordinari citada, va desestimar el recurs interposat contra la resolució sancionadora del cap del Servei Territorial d'Alacant, de data 6 d'agost de 1998 per la qual s'imposava una sanció de multa de 150.000 pessetes per infracció a la normativa turística, en destinar al trànsit turístic l'allotjament turístic sense estar en perfecte estat d'habitabilitat ni dotat del mobiliari, utensilis i similars necessaris per a atendre les necessitats dels clients, les circumstàncies dels quals consten en la resolució citada i es donen per reproduïdes.
  
Segon. Contra aquesta resolució del president executiu de 9 de desembre de 1998, la senyora Norma Rosemberg va interposar recurs extraordinari de revisió, que va entrar en la seu central de l'Agència amb data 11 de gener de 1999, en el qual sol·licitava que es reconsiderara tan desproporcionada sanció per a un fet que ni tan sols havia ocorregut realment, d'acord amb les al·legacions següents, que a continuació de forma succinta s'exposen:
  
- Que no es tracta d'una empresa explotadora d'una persona que explota apartaments a compte propi. Que el col·legi professional al qual pertany, li prohibeix terminantment ser o formar part d'una empresa, per això únicament pot ser intermediària entre el propietari i l'usuari, i li corresponen uns honoraris del 10% de les transaccions realitzades.
  
- Que la sanció hauria de ser proporcional als honoraris; si guanya 15.000 pessetes, no pot pagar 150.000, perquè necessitaria 10 anys de lloguer de l'apartament per a pagar-la.
  
- Que l'usuari de l'apartament, en principi no es va queixar de cap anomalia, per això van considerar que no hi havia cap problema. A més, l'apartament va ser escollit amb una antelació de dos mesos de forma personal i directa, i mai no es va queixar fins a l'últim dia d'estada, dia en què va lliurar les claus, havent viscut en l'apartament durant 15 dies.
  
- Que reiteren que en el contracte de lloguer de temporada, tenen una clàusula que especifica que han de manifestar-se totes les anomalies de l'apartament durant les primeres 48 hores; si no és així, es considera que no n'hi ha cap.
  
- Que moltes de les deficiències trobades en l'apartament van ser provocades per l'usuari.
  
- Que, a part de les reformes realitzades, s'han canviat els llits, l'escalfador, la cuina, la porta d'aquesta, alguns mobles del saló i aquest mes anaven a canviar el mobiliari de la cuina.
  
Fonaments jurídics
  
Primer. L'article 118 de la Llei de Règim Jurídic de les Administracions Públiques i del Procediment Administratiu Comú, quan disposa en els paràgrafs 1r i 2n:
  
?1. Contra els actes que posen fi a la via administrativa o contra els quals no s'haja interposat recurs administratiu en termini, podrà interposar-se recurs extraordinari de revisió davant l'òrgan administratiu que els va dictar, quan concórrega alguna de les circumstàncies següents:
  
1ª Que en dictar-los s'haguera incorregut en error de fet, que resulte dels propis documents incorporats a l'expedient.
  
2ª Que apareguen o s'aporten documents de valor essencial per a la resolució de l'assumpte que, encara que siguen posteriors, evidencien l'error de la resolució recorreguda.
  
3ª Que en la resolució hagen influït essencialment documents o testimonis declarats falsos per sentència judicial ferma, anterior o posterior a aquella resolució.
  
4ª Que la resolució s'haguera dictat com a conseqüència de prevaricació, suborn, violència, maquinació fraudulenta o altra conducta punible i s'haja declarat així en virtut de sentència judicial ferma.
  
2. El recurs extraordinari de revisió s'interposarà quan es tracte de la causa primera, dins del termini de quatre anys següents a la data de la notificació de la resolució impugnada. En la resta de casos, el termini serà de tres mesos comptadors des del coneixement dels documents o des que la sentència judicial haja quedat ferma.-
  
El cas present no pot ser subsotmés en cap dels supòsits establerts en l'article 118.1ª de la Llei 30/1992, de 26 de novembre, de les Administracions Públiques i del Procediment Administratiu Comú, que determina amb caràcter taxatiu les circumstàncies que han de concórrer, per a l'admissibilitat del recurs de revisió.
  
Resolució
  
En virtut del que disposa el Decret 45/1996 (DOGV de 28 de març de 1996), resolc no admetre el recurs de revisió interposat per la senyora Norma Rosemberg Jantis, contra la resolució del president executiu de l'Agència Valenciana del Turisme de data 9 de desembre de 1998, i confirmar aquesta en tots els seus extrems.
  
Contra aquesta resolució, que posa fi a la via administrativa, podrà interposar-se recurs contenciós administratiu davant els jutjats del Contenciós Administratiu d'Alacant o del domicili del recurrent, a elecció seua, dins del termini de dos mesos, comptadors des de l'endemà de la recepció d'aquesta, d'acord amb el que estableixen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa».